《九日以酒赠雪江胡贤良蒙惠诗和韵》
宋代·程公许

荪壁辛楣芰荷屋，静揖秋风酣圣读。
占断湖天拓户封，不待诏书赐一曲。
红尘车马交衢术，渠肯冠霞立於独。
满城风雨又重阳，念子萧疏对寒菊。
双壶遣赠滟蛆浮，想见羁愁尽蛾伏。
高人一巢有余地，底须驷马驾车轴。
但得长年交酒圣，不妨一笑命骚仆。
若云归隐须买田，巢由嗤人未免俗。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。